CELEX: 32021R1349
Language: fi
Date: 2021-05-06 00:00:00
Title: Komission delegoitu asetus (EU) 2021/1349, annettu 6 päivänä toukokuuta 2021, Euroopan parlamentin ja neuvoston asetuksen (EU) 2016/1011 täydentämisestä teknisillä sääntelystandardeilla, joissa määritetään perusteet kriittisen vertailuarvon pakollista hallinnointia koskevaa toimivaltaisten viranomaisten tekemää sääntöjenmukaisuusarviointia varten (ETA:n kannalta merkityksellinen teksti)

13.8.2021   
               
               
                  FI
               
               
                  Euroopan unionin virallinen lehti
               
               
                  L 291/4
               
            
         KOMISSION DELEGOITU ASETUS (EU) 2021/1349,
         annettu 6 päivänä toukokuuta 2021,
         Euroopan parlamentin ja neuvoston asetuksen (EU) 2016/1011 täydentämisestä teknisillä sääntelystandardeilla, joissa määritetään perusteet kriittisen vertailuarvon pakollista hallinnointia koskevaa toimivaltaisten viranomaisten tekemää sääntöjenmukaisuusarviointia varten
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 21 artiklan 5 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 21 artiklan 2 kohdan b alakohdassa tarkoitettu toimivaltaisten viranomaisten arvio koskee joko sitä, miten kriittinen vertailuarvo on määrä siirtää uudelle hallinnoijalle, tai sitä, miten kyseisen vertailuarvon tarjonta on määrä lopettaa. Sen vuoksi on aiheellista määritellä kaksi perusteiden ryhmää, joita toimivaltaiset viranomaiset käyttävät sen mukaan, mitä skenaariota ne arvioivat.
                  
               
                     (2)
                  
                  
                     Jos kriittinen vertailuarvo on määrä siirtää uudelle hallinnoijalle, uuden hallinnoijan olisi pystyttävä varmistamaan kriittisen vertailuarvon tarjonnan jatkuminen siten, että valvotut yhteisöt voivat jatkaa sen käyttöä keskeytyksettä ja asetuksen (EU) 2016/1011 mukaisesti. Sen vuoksi on tarpeen määritellä perusteet, joita toimivaltaisen viranomaisen olisi käytettävä arvioidessaan, pystyykö uusi hallinnoija varmistamaan tällaisen jatkuvuuden.
                  
               
                     (3)
                  
                  
                     Olisi varmistettava, että kriittistä vertailuarvoa valvotaan koko sen ajan, joka kuluu sen siirtämiseen uudelle hallinnoijalle. Tällaisen vertailuarvon valvonnan keskeytymisen riski on suurempi silloin, kun uusi hallinnoija sijaitsee eri jäsenvaltiossa kuin se toimivaltainen viranomainen, joka tekee arvion siitä, miten kriittinen vertailuarvo on määrä siirtää uudelle hallinnojalle. Asianomaisten toimivaltaisten viranomaisten olisi tehtävä yhteistyötä sen varmistamiseksi, että arvion tekevä toimivaltainen viranomainen saa kaikki tiedot, jotka se tarvitsee määrittääkseen, varmistetaanko vertailuarvon valvonnan jatkuminen koko siirtämisjakson ajan, mukaan lukien analyysi, jossa tarkastellaan etenkin uuden hallinnoijan sijaintia ja toimilupatilannetta.
                  
               
                     (4)
                  
                  
                     Arvioidessaan sitä, miten kriittinen vertailuarvo on määrä siirtää uudelle hallinnoijalle, toimivaltaisen viranomaisen olisi analysoitava operatiivisesta näkökulmasta sitä, miten kriittisen vertailuarvon tarjonta siirretään nykyiseltä hallinnoijalta uudelle hallinnoijalle. Asianomaisen toimivaltaisen viranomaisen olisi erityisesti tarkasteltava vertailuarvon keskeytymätöntä julkistamista, syöttötietojen saatavuutta, vertailuarvon laskentamenetelmää sekä mahdollista tarvittavaa yhteydenpitoa tietolähteisiin, käyttäjiin ja muihin sidosryhmiin.
                  
               
                     (5)
                  
                  
                     Toimivaltaisen viranomaisen, joka arvioi sitä, miten kriittisen vertailuarvon tarjoaminen on määrä lopettaa, olisi oltava vakuuttunut siitä, että kyseisen vertailuarvon tarjoaminen voidaan lopettaa hallitusti, kun otetaan huomioon muun muassa sen hallinnoijan asetuksen (EU) 2016/1011 28 artiklan 1 kohdan mukaisesti perustama vertailuarvon lakkautusta koskeva menettely. Sen vuoksi on tarpeen määritellä perusteet, joita toimivaltaisen viranomaisen olisi käytettävä arvioidessaan, täyttyykö tämä edellytys.
                  
               
                     (6)
                  
                  
                     Toimivaltaisen viranomaisen, joka arvioi sitä, miten kriittisen vertailuarvon tarjoaminen on määrä lopettaa, olisi otettava huomioon myös asetuksen (EU) 2016/1011 28 artiklan 2 kohdassa tarkoitetut vertailuarvon lakkauttamista koskevat kirjalliset suunnitelmat. Kriittisen vertailuarvon eri käyttäjien kirjalliset suunnitelmat eivät välttämättä aina ole yhdenmukaisia, eivätkä ne välttämättä ole johdonmukaisia, jos niitä sovelletaan samanaikaisesti. Sen vuoksi on tärkeää, että toimivaltaiset viranomaiset tarkastelevat sitä, missä määrin nämä vertailuarvon eri käyttäjien kirjalliset suunnitelmat ovat keskenään yhteensopivia, myös siltä osin kuin on kyse niissä ennakoiduista vertailuarvon lakkaamisen laukaisevista tapahtumista, sekä sitä, miten näitä suunnitelmia voidaan käyttää varmistamaan kriittisen vertailuarvon hallittu lakkaaminen.
                  
               
                     (7)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’ESMA’, on toimittanut komissiolle.
                  
               
                     (8)
                  
                  
                     ESMA on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklan mukaisesti perustetulta arvopaperimarkkina-alan osallisryhmältä.
                  
               
                     (9)
                  
                  
                     Jotta varmistettaisiin johdonmukaisuus Euroopan parlamentin ja neuvoston asetuksen (EU) 2019/2175 (3) 5 artiklan, jolla lisätään asetukseen (EU) 2016/1011 21 artiklan 5 kohta, soveltamispäivän kanssa, tätä asetusta olisi sovellettava 1 päivästä tammikuuta 2022,
                  
               ON HYVÄKSYNYT TÄMÄN ASETUKSEN:
         
            1 artikla
            Perusteet uuteen hallinnoijaan siirtymisen arviointia varten
            Arvioidessaan sitä, miten kriittinen vertailuarvo on määrä siirtää uudelle hallinnoijalle, toimivaltaisten viranomaisten on otettava huomioon kaikki seuraavassa luetellut perusteet:
            
                        a)
                     
                     
                        onko nykyisen hallinnoijan asetuksen (EU) 2016/1011 21 artiklan 1 kohdan b alakohdan i alakohdan mukaisesti toimittamassa arviossa ehdotettu uusi hallinnoija sellainen, joka
                        
                                    i)
                                 
                                 
                                    sijaitsee samassa jäsenvaltiossa kuin nykyinen hallinnoija, vai sijaitseeko se eri jäsenvaltiossa kuin nykyinen hallinnoija, jolloin toimivaltaisen viranomaisen on tarvittaessa tehtävä yhteistyötä uuden hallinnoijan jäsenvaltion toimivaltaisen viranomaisen kanssa sen arvioimiseksi, varmistetaanko kriittisen vertailuarvon valvonta koko sen ajan, joka kuluu sen siirtämiseen uudelle hallinnoijalle;
                                 
                              
                                    ii)
                                 
                                 
                                    on valvottu yhteisö, ja jos näin on, minkä toimintojen osalta sitä valvotaan ja onko olemassa todellisia tai mahdollisia eturistiriitoja kyseisen yhteisön senhetkisten toimintojen kanssa;
                                 
                              
                                    iii)
                                 
                                 
                                    on vertailuarvon käyttäjä, ja jos näin on, lievennetäänkö mahdollisesti syntyviä eturistiriitoja riittävästi;
                                 
                              
                                    iv)
                                 
                                 
                                    on jo saanut toimiluvan vertailuarvon hallinnoijana asetuksen (EU) 2016/1011 34 artiklan mukaisesti;
                                 
                              
                                    v)
                                 
                                 
                                    tarjoaa jo vertailuarvoja, ja jos näin on, ovatko kyseiset vertailuarvot kriittisiä vertailuarvoja, merkittäviä vertailuarvoja, muita kuin merkittäviä vertailuarvoja, hyödykkeiden vertailuarvoja tai korkokantojen vertailuarvoja;
                                 
                              
                  
                        b)
                     
                     
                        onko kriittisen vertailuarvon nykyinen hallinnoija ilmoittanut tietolähteille, käyttäjille tai muille sidosryhmille kriittisen vertailuarvon mahdollisesta siirtämisestä uudelle hallinnoijalle tai onko se järjestänyt asiasta julkisia kuulemisia;
                     
                  
                        c)
                     
                     
                        miten uusi hallinnoija aikoo laskea kriittisen vertailuarvon ja aikooko se muuttaa jotakin seuraavista kriittiseen vertailuarvoon liittyvistä osatekijöistä, ja jos aikoo, miten se varmistaa, että kyseiset osatekijät ovat asetuksen (EU) 2016/1011 mukaisia:
                        
                                    i)
                                 
                                 
                                    menetelmät, syöttötietojen laatu mukaan luettuna, ja menetelmien uudelleentarkastelu;
                                 
                              
                                    ii)
                                 
                                 
                                    vertailuarvon laskentaa koskeva varautumissuunnitelma;
                                 
                              
                                    iii)
                                 
                                 
                                    menettelyt syöttötiedoissa tai vertailuarvon uudelleenmäärityksessä esiintyvien virheiden käsittelyä varten;
                                 
                              
                                    iv)
                                 
                                 
                                    käytännesäännöt;
                                 
                              
                  
                        d)
                     
                     
                        onko uudella hallinnoijalla pääsy samoihin syöttötietoihin kuin nykyisellä hallinnoijalla, nykyisen hallinnoijan hallussa olevat aiemmat syöttötiedot mukaan luettuina;
                     
                  
                        e)
                     
                     
                        onko uuden hallinnoijan tietotekniikkainfrastruktuurit testattu asianmukaisesti kriittisen vertailuarvon tarjoamista varten;
                     
                  
                        f)
                     
                     
                        jos kriittinen vertailuarvo perustuu tietolähdepaneelin toimittamiin syöttötietoihin, miten uusi hallinnoija aikoo täyttää asetuksen (EU) 2016/1011 11 artiklan 1 kohdan d alakohdassa säädetyn vaatimuksen ja ovatko nykyiset tietolähteet edelleen osa paneelia sen jälkeen, kun vertailuarvo on siirtynyt uudelle hallinnoijalle;
                     
                  
                        g)
                     
                     
                        miten uusi hallinnoija aikoo julkistaa kriittisen vertailuarvon, mukaan lukien päivittäistä julkistamista koskevat vakiojärjestelyt, julkistamistiheys, verkkosivuston osoite ja se, onko kriittinen vertailuarvo saatavilla maksua vastaan vai maksutta;
                     
                  
                        h)
                     
                     
                        onko siirtymisajankohtaa varten laadittu yksityiskohtainen suunnitelma, ja jos on, käsitelläänkö kyseisessä suunnitelmassa kaikkia niitä mahdollisia kysymyksiä, jotka liittyvät kriittisen vertailuarvon siirtämiseen uudelle hallinnoijalle ja joihin kuuluvat myös sopimuksiin liittyvät kysymykset;
                     
                  
                        i)
                     
                     
                        siirtämiseen liittyvät oikeudelliset riskit, mukaan lukien riski siitä, että sopimus muuttuu merkityksettömäksi;
                     
                  
                        j)
                     
                     
                        kirjanpidolliset ja verotukselliset vaikutukset, jotka johtuvat siitä, että kriittistä vertailuarvoa tarjoaa uusi hallinnoija;
                     
                  
                        k)
                     
                     
                        siirtämisen vaikutus rahoitusmarkkinoiden infrastruktuureihin, myös selvitysyhteisöihin.
                     
                  
         
            2 artikla
            Perusteet kriittisen vertailuarvon tarjonnan lopettamisen arviointia varten
            
               1.   Arvioidessaan sitä, miten kriittisen vertailuarvon tarjoaminen on määrä lopettaa, toimivaltaisten viranomaisten on otettava huomioon kaikki seuraavassa luetellut perusteet:
               
                           a)
                        
                        
                           asetuksen (EU) 2016/1011 28 artiklan 1 kohdan mukaisesti perustetun menettelyn tehokkuus ja erityisesti
                           
                                       i)
                                    
                                    
                                       määritelläänkö kyseisessä menettelyssä täsmällisesti toimet, jotka hallinnoijan on toteutettava lopettaakseen kriittisen vertailuarvon tarjonnan hallitusti;
                                    
                                 
                                       ii)
                                    
                                    
                                       riittävätkö kyseiset toimet asianomaisen tapauksen olosuhteet huomioon ottaen varmistamaan kriittisen vertailuarvon tarjonnan hallitun lopettamisen, kun otetaan huomioon myös tämän kohdan b alakohdassa tarkoitettu peruste;
                                    
                                 
                                       iii)
                                    
                                    
                                       milloin kyseinen menettely on perustettu ja milloin sitä on viimeksi päivitetty;
                                    
                                 
                     
                           b)
                        
                        
                           asetuksen (EU) 2016/1011 28 artiklan 2 kohdassa tarkoitetut kirjalliset suunnitelmat ja erityisesti
                           
                                       i)
                                    
                                    
                                       onko kyseisissä kirjallisissa suunnitelmissa nimetty sopivia vaihtoehtoisia vertailuarvoja, joihin voidaan viitata kriittisen vertailuarvon korvaamiseksi, ja jos näin on, nimetäänkö kyseisissä kirjallisissa suunnitelmissa samat vai eri vaihtoehtoiset vertailuarvot;
                                    
                                 
                                       ii)
                                    
                                    
                                       jos kirjallisissa suunnitelmissa nimetään sama vaihtoehtoinen vertailuarvo, onko kyseinen vertailuarvo otettu käyttöön eri omaisuusluokissa;
                                    
                                 
                                       iii)
                                    
                                    
                                       ovatko kirjallisiin suunnitelmiin sisältyvät kriittisen vertailuarvon tarjonnan lopettamisen laukaisevat tapahtumat samat kaikissa kyseistä kriittistä vertailuarvoa käyttävien valvottujen yhteisöjen laatimissa suunnitelmissa, sikäli kuin tämän arvioiminen on mahdollista;
                                    
                                 
                     
                           c)
                        
                        
                           onko tämän kohdan b alakohdan i alakohdassa tarkoitettujen vaihtoehtoisten vertailuarvojen hallinnoijille myönnetty toimilupa;
                        
                     
                           d)
                        
                        
                           vaikuttaisiko kriittisen vertailuarvon tarjonnan lopettaminen kielteisesti markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen (4), sikäli kuin tämän arvioiminen on mahdollista;
                        
                     
                           e)
                        
                        
                           olisiko kriittisen vertailuarvon tarjonnan lopettamisesta seurauksena ylivoimainen este;
                        
                     
                           f)
                        
                        
                           sen todellisen markkina- tai taloustilanteen dynamiikka, jota kriittisellä vertailuarvolla on tarkoitus mitata, sekä se, onko olemassa riittävän paljon riittävän laadukkaita syöttötietoja, jotka edustavat tarkasti kyseistä mittaamisen kohteena olevaa markkina- tai taloustilannetta;
                        
                     
                           g)
                        
                        
                           onko hallinnoija ilmoittanut kriittisen vertailuarvon tietolähteille, käyttäjille tai muille sidosryhmille kriittisen vertailuarvon tarjonnan mahdollisesta lopettamisesta tai onko se järjestänyt asiasta julkisia kuulemisia;
                        
                     
                           h)
                        
                        
                           kriittisen vertailuarvon tarjonnan lopettamiseen liittyvät mahdolliset oikeudelliset riskit;
                        
                     
                           i)
                        
                        
                           kriittisen vertailuarvon tarjonnan lopettamisen kirjanpidolliset ja verotukselliset vaikutukset;
                        
                     
                           j)
                        
                        
                           kriittisen vertailuarvon tarjonnan lopettamisen vaikutus markkinainfrastruktuureihin, myös selvitysyhteisöihin.
                        
                     Sovellettaessa c alakohtaa toimivaltaisen viranomaisen on siinä tapauksessa, että tämän kohdan b alakohdan i alakohdassa tarkoitettujen vaihtoehtoisten vertailuarvojen hallinnoijille ei ole myönnetty toimilupaa, arvioitava niiden osalta edellytykset asetuksen (EU) 2016/1011 34 artiklan mukaiselle toimiluvan myöntämiselle sekä se, tarvitaanko kriittisen vertailuarvon pakollisen hallinnoinnin ajanjakso, jotta kyseisten vaihtoehtoisten vertailuarvojen hallinnoijille voidaan myöntää toimilupa.
            
            
               2.   Edellä 1 kohdan a alakohdassa tarkoitettujen perusteiden lisäksi toimivaltainen viranomainen voi arvioida, onko hallinnoijan asetuksen (EU) 2016/1011 28 artiklan 1 kohdan mukaisesti käyttöön ottama menettely asianmukainen, kun otetaan huomioon seuraavat sellaisia rahoitusvälineitä, rahoitussopimuksia tai sijoitusrahastoja koskevat osatekijät, joissa viitataan kriittiseen vertailuarvoon:
               
                           a)
                        
                        
                           niiden määrä ja arvo;
                        
                     
                           b)
                        
                        
                           rahoitusvälineiden ja rahoitussopimusten sekä sellaisten muiden asiakirjojen voimassaoloaika, duraatio, maturiteetti tai päättymispäivä, jotka on laadittu sijoitusrahaston arvonkehityksen mittaamiseksi indeksin tai indeksien yhdistelmän avulla, kun tarkoituksena on seurata tällaisen indeksin tai indeksien yhdistelmän tuottoa, määritellä salkun koostumus tai laskea tulosperusteinen palkkio;
                        
                     
                           c)
                        
                        
                           tarjotaanko kriittistä vertailuarvoa edelleen käytettäväksi siirtymäkauden tai run-off-jakson aikana;
                        
                     
                           d)
                        
                        
                           kattaako asetuksen (EU) 2016/1011 28 artiklan 1 kohdassa tarkoitettu menettely sellaiset kriittiseen vertailuarvoon tehtävät muutokset, jotka voivat olla tarpeen sen varmistamiseksi, että kriittinen vertailuarvo säilyy luotettavana ja edustaa edelleen sitä kohteena olevaa todellista markkina- tai taloustilannetta, jota sillä on tarkoitus mitata, tämän artiklan 2 kohdan c alakohdassa tarkoitetun ajanjakson ajan;
                        
                     
                           e)
                        
                        
                           sen todennäköisyys, että jokin tällainen rahoitusväline tai rahoitussopimus tai sellainen muu asiakirja, joka on laadittu sijoitusrahaston arvonkehityksen mittaamiseksi indeksin tai indeksien yhdistelmän avulla, kun tarkoituksena on seurata tällaisen indeksin tai indeksien yhdistelmän tuottoa, määritellä salkun koostumus tai laskea tulosperusteinen palkkio, tulee merkityksettömäksi tai sen ehtoja rikotaan, jos kriittisen vertailuarvon tarjonta lopetetaan.
                        
                     
         
         
            3 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
         
            (3)  Euroopan Parlamentin ja neuvoston asetus (EU) 2019/2175, annettu 18 päivänä joulukuuta 2019, Euroopan valvontaviranomaisen (Euroopan pankkiviranomainen) perustamisesta annetun asetuksen (EU) N:o 1093/2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta annetun asetuksen (EU) N:o 1094/2010, Euroopan valvontaviranomaisen (Euroopan arvopaperimarkkinaviranomainen) perustamisesta annetun asetuksen (EU) N:o 1095/2010, rahoitusvälineiden markkinoista annetun asetuksen (EU) N:o 600/2014, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetun asetuksen (EU) 2016/1011 ja varainsiirtojen mukana toimitettavista tiedoista annetun asetuksen (EU) 2015/847 muuttamisesta (EUVL L 334, 27.12.2019, s. 1).
         
            (4)  Komission delegoitu asetus (EU) 2018/64, annettu 29 päivänä syyskuuta 2017, Euroopan parlamentin ja neuvoston asetuksen (EU) 2016/1011 täydentämisestä sen erittelemiseksi, miten 20 artiklan 1 kohdan c alakohdan iii alakohdassa säädettyjä perusteita on sovellettava arvioitaessa, onko tietyillä tapahtumilla merkittävä kielteinen vaikutus markkinoiden eheyteen, rahoitusvakauteen, kuluttajiin, reaalitalouteen tai kotitalouksien ja yritysten rahoitukseen yhdessä tai useammassa jäsenvaltiossa (EUVL L 12, 17.1.2018, s. 5).